Regeringen indrømmer nu, at den har givet forkerte oplysninger om de syrere, der flygter til Danmark fra borgerkrigen i deres hjemland. De usande informationer blev brugt til at argumentere for en stramning af regler for opholdstilladelse.

»Justitsministeriet kan oplyse, at der for så vidt de tilsendte spørgsmål er tale om en fejl i pressemeddelelsen af 19. september 2014«, skriver ministeriet via sin presseafdeling i en mail.

Samtidig har ministeriet slettet fejlen i den omtalte pressemeddelelse. Både indledningen og et citat fra daværende justitsminister Karen Hækkerup (S) er blevet skrevet om.